
A Kokas-módszer alkalmazása a hittanoktatásban

Dolgozatomban Kokas Klára (1929-2010) zenepedagógus módszerének alkalmazhatóságát vizsgáltam a hittanoktatásban. Dolgozatom tézise, hogy a Kokas-módszer hittanoktatásbeli alkalmazása kapcsolódik a gyermekek spiritualitását előtérbe állító nemzetközi trendekbe, s ezáltal egy olyan foglalkozás valósulhat meg, amelyben a Szenttel való találkozás, a személyesség, a szabad befogadás és az önkifejezés meghatározó.
Kutatásom során először feltártam a Kokas-módszer forrásait (Kodály Zoltán munkássága), annak alternatív pedagógiai alapvetését és gyakorlati megvalósulását. Másodsorban a pedagógiai, valláspedagógiai és a pszichológiai reflexióban a módszer szükségességére mutatok rá a 19-20. század fordulóján bekövetkezett pedagógiai szemléletváltásra, a 21. századi nemzetközi valláspedagógiai célkitűzésekre és a magyarországi református oktatásügy jelenlegi helyzetére tekintettel.
Az így megfogalmazott – Kokas-hittan – foglalkozásterv egy olyan iskolai hittanóra/gyülekezeti gyermekistentisztelet foglalkozásterve, amely a gyermekek spiritualitása, hitének lelki kísérése felé fordul. A Kokas-hittan nem tanít Istenről, hanem a Vele való bensőséges találkozás terét teremti meg. Itt a gyermek nemcsak befogadó, hanem aktív cselekvő, alkotó is egyben, Isten szavára reagálva alkotja meg saját válaszát, művészi kifejező formában, mely az Isten és az ő kapcsolatának aktuális állapotának testi-lelki tanúságtétele. Így elsősorban a gyermek spirituális-lelki életéhez, Isten-kapcsolatának fejlődéséhez kisérést és teret kap. Másodsorban a gyermek nem kognitív ismereteket kell elsajátítson frontális formában, amely a hagyományos református hittanórák jellemzője, hanem olyan belső kapcsolódásnak, átélésnek lesz részese, amely személyes életéig egzisztenciálisan hat.
Dolgozatom ezzel kíván egy nemzetközileg is elismert, de sajátosan magyar módszert alkalmazni a hittanoktatásban, hogy a gyermekek lelki kíséréséhez egy hazai változat is elérhető legyen a hittanoktatók, gyülekezeti szolgálatot végző pedagógusok, lelkészek számára.



